นายกรัฐมนตรีและรองนายกรัฐมนตรี ส่งคำชี้แจงเป็นลายลักษณ์อักษรต่อคณะกรรมาธิการป้องกันและปราบปรามการทุจริต สภาผู้แทนราษฎร
นายกรัฐมนตรีและรองนายกรัฐมนตรี ส่งคำชี้แจงเป็นลายลักษณ์อักษรต่อคณะกรรมาธิการป้องกันและปราบปรามการทุจริต สภาผู้แทนราษฎร นายประสาน หวังรัตนปราณี ผู้ช่วยประจำสำนักนายกรัฐมนตรี กล่าวว่า วันนี้เป็นผู้แทนพลเอก ประยุทธ์ จันทร์โอชา นายกรัฐมนตรี และพลเอก ประวิตร วงษ์สุวรรณ รองนายกรัฐมนตรี นำส่งเอกสารคำแถลงข้อเท็จจริงแบบลายลักษณ์อักษรต่อคณะกรรมาธิการป้องกันและปราบปรามการทุจริต ประพฤติมิชอบ สภาผู้แทนราษฎร โดยยืนยันไม่ใช่การขอเลื่อน แต่มายื่นคำชี้แจงเพื่อตอบข้อซักถามของคณะกรรมาธิการการฯ ซึ่งพลเอก ประยุทธ์ ตอบข้อซักถามของคณะกรรมาธิการ 16 ข้อ ขณะที่พลเอก ประวิตร ตอบข้อซักถาม 15 ข้อ พร้อมยืนยันว่า เป็นคำชี้แจงที่น่าจะชัดเจนและตอบคำถามของกรรมาธิการได้ครบถ้วนนายประสาน กล่าวอีกว่า หากคณะกรรมาธิการได้ใช้อำนาจเรียกตามพระราชบัญญัติคำสั่งเรียกของคณะกรรมาธิการของสภาผู้แทนราษฎรและวุฒิสภา พ.ศ. 2554 ทางคณะกรรมาธิการต้องปฏิบัติตามกฎหมายอย่างเคร่งครัด หากมีเจตนาไม่สุจริต คณะกรรมาธิการฯอาจได้รับโทษ ตามมาตรา 12 ของพระราชบัญญัติได้ ซึ่งโทษหนักกว่าผู้ชี้แจง ดังนั้นคณะกรรมาธิการจึงต้องระมัดระวัง พร้อมมองว่าเหตุผลในการเรียกของคณะกรรมาธิการฯไม่เกี่ยวข้องกับการทุจริตแต่อย่างใด อีกทั้งยืนยันว่า ทุกครั้งที่ตนเองมายื่นคำชี้แจงนั้น ไม่ใช่การขอเลื่อนการชี้แจงของนายกรัฐมนตรีและรองนายกรัฐมนตรี เพราะทั้งสองคนไม่มีเจตนาไม่มาชี้แจง แต่เนื่องจากติดภารกิจจึงไม่สามารถมาชี้แจงได้ โดยขณะนี้กำลังพิจารณาว่าเจตนาของคณะกรรมาธิการสุจริตหรือไม่ เพราะหากไม่สุจริตก็จะดำเนินการตามประมวลกฎหมายอาญา มาตรา 157 ฐานปฏิบัติหน้าที่โดยมิชอบ